เร่งล้างท่อเงินกองทุนหมู่บ้าน1.5หมื่นล้าน
คลังส่งหนังสือจี้หน่วยงานรัฐ เร่งล้างท่อเงินกองทุนหมู่บ้าน 1.5 หมื่นล้าน
9 พ.ค. 2559

คลังส่งหนังสือจี้หน่วยงานรัฐ เร่งล้างท่อเงินกองทุนหมู่บ้าน 1.5 หมื่นล้าน
น.ส.สุทธิรัตน์ รัตนโชติ รองปลัดกระทรวงการคลัง หัวหน้ากลุ่มภารกิจด้านรายได้และหนี้สิน ได้ทำหนังสือถึงหัวหน้าหน่วยราชการทุกแห่ง ให้ทราบหลักเกณฑ์วิธีการปฏิบัติการเบิกจ่ายเงินโครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐ ซึ่งได้รับจัดสรรจากงบกลางจำนวน 1.5 หมื่นล้านบาท เพื่อให้เกิดการเบิกจ่ายรวดเร็ว มีประสิทธิภาพและโปร่งใส
รองปลัดกระทรวงการคลัง กล่าวว่า เมื่อที่ทำการปกครองจังหวัดได้รับจัดสรรงบประมาณแยกเป็นรายจังหวัดตามสัดส่วนจำนวนหมู่บ้านแล้ว ให้แจ้งไปหมู่บ้านเพื่อเปิดบัญชีเงินฝากของธนาคาร และให้เร่งส่งสำเนาบัญชีมาที่ทำการปกครองจังหวัด เพื่อที่จะทำการโอนเงินให้หมู่บ้านเต็มจำนวน คือ หมู่บ้านละไม่เกิน 2 แสนบาท เพื่อไปดำเนินโครงการที่ได้รับพิจารณาเห็นชอบแล้ว
ทั้งนี้ การเร่งเบิกจ่ายเงินกองทุนหมู่บ้านดังกล่าวให้เริ่มตั้งแต่วันที่ 1 พ.ค. 2559 และต้องเบิกจ่ายเงินให้หมดภายใน 90 วัน เพื่อให้เกิดประโยชน์ทางด้านเศรษฐกิจอย่างรวดเร็มและมากที่สุด สำหรับหมู่บ้านใดใช้เงินไม่หมดก็ให้ทำการโอนคืนที่ทำการปกครองจังหวัด เพื่อทำคืนราชการตามระเบียบต่อไป
แหล่งข่าวกระทรวงการคลัง เปิดเผยว่า คณะกรรมการขับเคลื่อนเศรษฐกิจและการลงทุนของประเทศ ที่มีนายอภิศักดิ์ ตันติวรวงศ์ รมว.คลัง เป็นประธาน ได้รับรายงานว่าการเบิกจ่ายงบกระตุ้นเศรษฐกิจในส่วนของกองทุนหมู่บ้านยังมีความล่าช้าอยู่มาก จึงให้หน่วยงานที่เกี่ยวข้องได้เร่งแก้ปัญหาเป็นการด่วน เพื่อให้มีเม็ดเงินเข้าไปหล่อเลี้ยงเศรษฐกิจในช่วงหน้าแล้งมากที่สุด เนื่องจากเศรษฐกิจชะลอตัว ประชาชนมีรายได้ลดลงและมีปัญหาในการดำรงชีวิต
ด้านแหล่งข่าวจากกระทรวงมหาดไทย เปิดเผยว่า ได้เร่งรัดให้หน่วยงานปกครองท้องถิ่นเร่งรัดเบิกจ่ายงบประมาณโดยเร็ว ในขณะเดียวกันจะต้องดำเนินการอย่างโปร่งใสตรวจสอบได้ และไร้การทุจริต จึงเกิดความล่าช้าในการเบิกจ่ายงบประมาณ
“นอกจากนี้ข้าราชการก็ระวังตัว จากการที่คณะกรรมการ ป.ป.ช.ได้ชี้มูลความผิดข้าราชการระดับหัวหน้าหน่วยงานส่วนภูมิภาค ตลอดจนผู้บริหารองค์กรปกครองส่วนท้องถิ่นจำนวนมาก จากกรณีทุจริตโครงการต่างๆ ของหลายหน่วยงาน รวมถึงกระแสตรวจสอบความไม่โปร่งใสจากประชาสังคมอย่างเข้มข้น
ดังนั้น ทำให้ข้าราชการระมัดระวังตัวอย่างมาก ทุกอย่างต้องเดินตามระเบียบและขั้นตอน หากไม่แน่ใจก็ชะลอเรื่องไว้ตรวจสอบก่อนเพื่อความปลอดภัย ทำให้เม็ดเงินลงสู่ระบบเศรษฐกิจจริงได้ล่าช้า ซึ่งเป็นเช่นนี้นานหลายเดือนแล้ว” แหล่งข่าวเปิดเผย